[{"text_idx": "#000000", "text": "\u2018Trapu Zikinak\u2019 antzezlana ikusteko aukera izango da gaur arratsaldean Kultur Etxean"}, {"text_idx": "#000003", "text": "\u201cTrapu zikinak etxean garbitzen dira\u201d esaten bada ere, herri garbilekuek, egun mutu dauden harritzarrek, beste errealitate posible bat agerian uzten dute: trapuok kalean garbitzen zirela, alegia, bizilagun, senide eta lagunekin batera; intimitatearen ideia begi berriz aztertu dezakegu iraganeko ur horietan murgiltzen baditugu eskuak."}, {"text_idx": "#000006", "text": "Gerraosteak utzitako pobrezia, adiskidetasuna, patroiaren bidegabekeria, maitasuna, lana eta etorkizunerako desirak gorpuztuko dira garbitzen diharduten emakume saldoan. Hotza eta zikineria izango dituzte bidelagun; azken hauek ere badute zer esan bizi garen munduaz..."}, {"text_idx": "#000007", "text": "Ikuskizun hau garbilekuetan jo ta fuego aritu ziren arbasoei omenaldia da. Haien izerdi eta irriei, haien arteko laguntza eta isiltasunei. Izan zirelako, gara\u201d."}]